รัฐบาลไทย-ข่าวทำเนียบรัฐบาล-ผู้อำนวยการศูนย์อำนวยการร่วม ค้นหาผู้สูญหายในวนอุทยานถ้ำหลวง แถลงปิดศูนย์ฯ ขอบคุณความร่วมมือทั้งไทยและต่างประเทศ ที่ช่วยกันทำภารกิจสำเร็จลุล่วงด้วยดี
วันพฤหัสบดีที่ 12 กรกฎาคม 2561
ผู้อํานวยการศูนย์อํานวยการร่วม ค้นหาผู้สูญหายในวนอุทยานถ้ําหลวง แถลงปิดศูนย์ฯ ขอบคุณความร่วมมือทั้งไทยและต่างประเทศ ที่ช่วยกันทําภารกิจสําเร็จลุล่วงด้วยดี
ผู้อํานวยการศูนย์อํานวยการร่วม ค้นหาผู้สูญหายในวนอุทยานถ้ําหลวง และคณะ แถลงปิดศูนย์ฯ ขอบคุณความร่วมมือทั้งไทยและต่างประเทศ ที่ช่วยกันทําภารกิจสําเร็จลุล่วงด้วยดี
วันนี้ (11 กรกฎาคม 2561) เวลา 18.05 น. ณ ห้องประชุมองค์การบริหารส่วนตําบลโป่งผา อําเภอแม่สาย จังหวัดเชียงราย นายณรงค์ศักดิ์ โอสถธนากร ผู้อํานวยการศูนย์อํานวยการร่วมค้นหาผู้สูญหายในวนอุทยานถ้ําหลวง ขุนน้ํานางนอน และคณะ แถลงข่าวปิดศูนย์อํานวยการร่วมในการช่วยเหลือทีมนักฟุตบอลเยาวชน หมูป่าอคาเดมี่พร้อมโค้ชออกจากถ้ําหลวงขุนน้ํานางนอน สรุปสาระสําคัญดังนี้
ผู้อํานวยการศูนย์อํานวยการร่วมค้นหาผู้สูญหายในวนอุทยานถ้ําหลวง ขุนน้ํานางนอน กล่าวว่า การทํางานครั้งนี้สําเร็จลุล่วงลงได้ด้วยพระบารมีปกเกล้าปกกระหม่อม สมเด็จพระเจ้าอยู่หัวทรงติดตามห่วงใยและชื่นชมการทํางานของเจ้าหน้าที่ ทรงพระราชทานทั้งกําลังใจ และสิ่งของโดยใช้พระราชทรัพย์ส่วนพระองค์จัดหาอุปกรณ์ที่ไม่สามารถจัดหาซื้อตามระบบราชการได้ทันเวลา เพื่อให้สามารถนํามาใช้ในการกู้ภัยได้ทันเหตุการณ์
รวมไปถึงความร่วมมือร่วมใจของทุกภาคส่วนทั้งในและต่างประเทศ ซึ่งเหตุการณ์ครั้งนี้เลยคําว่ากู้ภัย แต่ได้กลายเป็นสัญลักษณ์ในความสามัคคีปรองดองของมวลมนุษยชาติ คนที่อยู่ตรงนี้ไม่มีใครสนใจว่าใครจะมีเชื้อชาติไหน นับถือศาสนาใด เป้าหมายของทุกคนคือช่วยชีวิตเด็ก ๆ ให้ปลอดภัยกลับมา ทุกคนทํางานโดยทลายกําแพงและปราศจากชั้นยศเพื่อให้งานบรรลุเป้าหมายเดียวกัน
นอกจากนั้น การปฏิบัติการกู้ภัยครั้งนี้ประสบความสําเร็จลงได้ โดยผู้เชี่ยวชาญจากต่างประเทศทั้งความร่วมมือ และความหวังดี ซึ่งอาศัยขีดความสามารถของทุกประเทศทั่วโลก นํามาบูรณาการ เป็นประชารัฐ ที่ไม่ใช่เฉพาะในประเทศไทยเท่านั้น แต่เป็นความร่วมมือของผู้เชี่ยวชาญจากทั่วโลก ในฐานะตัวแทนของรัฐบาลไทยขอขอบพระคุณทุกภาคส่วน ซึ่งประสบการณ์ครั้งนี้ช่วยเปลี่ยนวิกฤติให้เป็นโอกาสแห่งความร่วมมือ นําไปสู่ความสําเร็จในการกู้ภัย สําหรับการตอบแทนมิตรไมตรีของอาสาสมัครและชาวต่างชาติที่มาร่วมงาน จะได้รวบรวมข้อมูลความช่วยเหลือมิตรไมตรีจากต่างประเทศ เพื่อจะตอบแทนน้ําใจของท่านเหล่านั้นต่อไป เพราะบุคคลเหล่านี้เป็นทรัพยากรที่มีคุณค่า
ผู้อํานวยการศูนย์อํานวยการร่วมค้นหาผู้สูญหายในวนอุทยานถ้ําหลวงฯ กล่าวต่อไปว่า แม้ว่าศูนย์อํานวยการร่วมค้นหาผู้สูญหายในวนอุทยานถ้ําหลวงขุนน้ํานางนอน จังหวัดเชียงราย จะปิดลง แม้ภารกิจค้นหาและกู้ภัยจะเสร็จสิ้น แต่ยังคงมีภารกิจที่ยังคงดําเนินการต่อไป ทั้งการฟื้นฟูพื้นที่ การจัดระบบเตือนภัย โดยจะมีการถอดบทเรียนจากเหตุการณ์ครั้งนี้และปฏิบัติการ นําไปใช้ให้เกิดประโยชน์ โดยทุกหน่วยงานจะต้องนําปัญหามาพูดคุย ว่าได้ปฏิบัติการแก้ปัญหาอย่างไร หากในอนาคตเกิดมีปัญหาที่มีลักษณะคล้ายกันก็จะนําแนวทางการแก้ปัญหาครั้งนี้ไปใช้ประโยชน์ได้เร็วขึ้น รวมถึงการแก้ปัญหาพื้นที่สวนไร่นาด้วย
ในส่วนของการควบคุมหรือการนําเสนอข่าวการปฏิบัติการครั้งนี้ ในฐานะผู้บัญชาการเหตุการณ์ ต้องขออภัยพี่น้องสื่อมวลชนทั้งในและต่างประเทศ ในเรื่องข้อมูลข่าวสาร เนื่องจากเป็นสถานการณ์ในภาวะวิกฤติ ท่านอาจจะได้รับข้อมูลข่าวสารล่าช้าหรือไม่ได้ดั่งใจที่ปรารถนา แต่เนื่องจากเป็นการแก้ปัญหาระดับสากล ที่มีกระบวนการตรวจสอบกลั่นกรองก่อนนําเสนอ โดยการตัดสินใจนําเสนอข่าวทุกครั้งอยู่บนพื้นฐานความปลอดภัยของทั้ง 13 ชีวิต
โดยเหตุการณ์นี้ ไม่ใช่ความผิดของเด็ก และเขาก็ไม่ใช่ฮีโร่ แต่เป็นเหตุสุดวิสัยที่ไม่มีใครอยากให้เกิด และเชื่อมั่นว่าวิกฤติในครั้งนี้จะเป็นเหตุให้เด็กและผู้ปกครองได้เห็นถึงความมีน้ําใจของคนทั่วโลกและเชื่อว่าเมื่อเขาเหล่านั้นทราบถึงความห่วงใยของคนทั้งโลกที่มีต่อเขา จะหล่อหลอมจิตใจให้เขาเป็นคนดีให้สมกับที่สังคมให้การช่วยเหลือ ทั้งนี้ ในวันข้างหน้าเมื่อเด็กได้รับการฟื้นฟูสภาพทุกอย่างแล้ว ใครต้องการจะสอบถามสารทุกข์สุขดิบ ให้ประสานผู้ปกครอง ซึ่งให้อยู่ในดุลพินิจของผู้ปกครองตามความเหมาะสม
ทั้งนี้ หลังจากปฏิบัติการแล้วเสร็จจะมีการรวบรวมอุปกรณ์ เครื่องมือที่ใช้ในการปฏิบัติการครั้งนี้ เพื่อจัดทําเป็นนิทรรศการที่มีชีวิต เป็นแหล่งเรียนรู้ เป็นสถานที่ท่องเที่ยวแห่งใหม่ โดยจะประสานหน่วยงานที่ช่วยเหลือ เพื่อรวบรวมอุปกรณ์ที่ใช้แล้วและไม่สามารถนํากลับไปใช้ได้ เพื่อรวบรวมเป็นองค์ความรู้ตามที่นายกรัฐมนตรีมอบหมาย
ผู้อํานวยการศูนย์อํานวยการร่วมค้นหาผู้สูญหายในวนอุทยานถ้ําหลวงฯ กล่าวว่า บนความสําเร็จที่เกิดขึ้นนั้น ก็มีสิ่งหนึ่งที่พวกเราเสียใจอย่างสูงสุด คือการเสียชีวิตขณะปฏิบัติหน้าที่ของจ่าแซม หรือ จ่าเอก สมาน กุนัน อดีตหน่วยซีล เชื่อว่าคนไทยทุกคนก็รู้สึกอย่างเดียวกัน ทุกคนจะจดจําวีรกรรมครั้งนี้ตราบนานเท่านาน พร้อมกันนี้ได้รับทราบข้อมูลจากผู้ที่เกี่ยวข้องว่า นายกรัฐมนตรี ได้รับโทรศัพท์จากคุณจูลี่ บิชอป รัฐมนตรีว่าการกระทรวงการต่างประเทศออสเตรเลีย ได้โทรศัพท์มาแสดงความยินดีกับความสําเร็จของปฏิบัติการครั้งนี้ โดยตอนหนึ่งของบทสนทนาท่านบอกว่า บิดาของนายแพทย์ริชาร์ด แฮริส บุคคลสําคัญของการนําเด็กออกมาจากถ้ํา ได้เสียชีวิตเมื่อคืนที่ผ่านมาและคุณหมอได้เดินทางกลับทันที ในนามของผู้บัญชาการเหตุการณ์ฯ และในฐานะตัวแทนคนไทยทั้งประเทศ ขอแสดงความเสียใจและขอบพระคุณมา ณ ที่นี้ด้วย
จากนั้น พลเรือตรี อาภากร อยู่คงแก้ว ผู้บัญชาการหน่วยบัญชาการสงครามพิเศษทางเรือ (ผบ.นสร.) กล่าวว่า กองทัพเรือยึดมั่นในสโลแกนที่ว่า “กองทัพเรือจะไม่ทิ้งประชาชน” เมื่อทางจังหวัดเชียงรายขอให้ส่งกําลังพลหน่วยบัญชาการสงครามพิเศษทางเรือ (นสร.) หรือ หน่วยซีล จากกองทัพเรือ มาร่วมปฏิบัติภารกิจช่วยเหลือค้นหาผู้สูญหายในวนอุทยานถ้ําหลวง ขุนน้ํานางนอน กองทัพเรือก็ได้จัดกําลังพล นสร. มาร่วมปฏิบัติการในทันทีตั้งแต่วันแรก ซึ่งภายในของถ้ําหลวงมีลักษณะที่มืดมาก กับทั้งมีน้ําอยู่ในถ้ํามาก ทําให้การปฏิบัติการเป็นไปอย่างยากลําบาก ต้องขอกําลังพลมาเพิ่ม โดยกําลังพลทุกคนไม่ละความพยายามที่จะเข้าไปช่วยน้อง ๆ ซึ่งหน่วยงานจากภาครัฐและเอกชนได้นําเครื่องสูบน้ํามาช่วยสูบน้ําออกจากถ้ํา ทําให้ระดับน้ําในถ้ําลดลงแต่ก็ไม่มาก เพียงวันละ 1- 2 ซ.ม.เท่านั้น แต่สุดท้ายแล้วก็สามารถดําน้ําไปถึงโถง 3 ตั้งกองบัญชาการได้ และตัดสินใจที่จะสู้กับน้ําเพื่อช่วยน้อง ๆ ออกมาให้ได้ โดยในการปฏิบัติการได้รับพระราชทานขวดอากาศ และได้รับบริจาคขวดอากาศกับอุปกรณ์ดําน้ําพอสมควร ทําให้เราคิดว่าเราสู้ได้ รวมทั้งได้รับความช่วยเหลือจากนักดําน้ํานานาชาติที่มาช่วยในปฏิบัติการครั้งนี้ ได้แก่ สหรัฐอเมริกา ออสเตรเลีย จีน อังกฤษ เยอรมัน ฟินแลนด์ เดนมาร์ก และกลุ่มที่สําคัญมากคือผู้เชี่ยวชาญการดําน้ําในถ้ํา ซึ่งนักดําน้ําและหน่วยซีลได้ร่วมกันปฏิบัติการจนเจอน้อง ๆ ทั้ง 13 คน ทั้งนี้ หน่วยซีลได้ส่งกําลังพล 4 นาย หนึ่งในนั้นคือ พันโท นายแพทย์ภาคย์ โลหารชุน จากกองทัพบก เข้าไปอยู่กับน้อง ๆ แล้วเร่งวางแผนนําน้อง ๆ ออกจากถ้ํา เนื่องจากปริมาณออกซิเจนในถ้ําที่ลดลงเหลือ 15% ทําให้มีอากาศหายใจได้น้อยลง ประกอบกับฝนที่ตกลงมาต่อเนื่องทําให้มีน้ําเต็มถ้ํา และการเจาะถ้ําที่มีข้อจํากัดเรื่องปัจจัยเวลา ทีมดําน้ําจึงได้มีหารือวางแผนในการนําน้อง ๆ ออกจากถ้ํา โดยได้ความร่วมมือจากนักดําน้ําระดับโลก จนสุดท้ายได้แผนการนําน้อง ๆ ออกมาและรับการอนุมัติจาก ผบ.ศอร. และหน่วยเหนือให้ปฏิบัติการได้ จนสามารถนําน้อง ๆ ออกมาได้ทั้ง 13 ชีวิต รวมทั้งหน่วยซีล 4 คนก็ออกมาด้วย
“ภารกิจตรงนี้ถือว่ายากมาก ยากจริง ๆ ยากที่เราไม่เคยเจอ ตามที่ผู้ว่าฯ ได้กล่าวมาแล้ว ต้องเป็นบทเรียนและต้องมีการพัฒนาตัวบุคลากรของเราเพิ่ม เพื่อให้เราสามารถรับกับภัยพิบัติได้ในหลายรูปแบบ เมื่อไม่กี่วันก่อนที่ภาคใต้ จ.ภูเก็ต เรือล่ม ต้องส่งทหารเรือเข้าไปกู้ภัย เราจะเจอกับภัยพิบัติอย่างนี้เรื่อย ๆ ดังนั้นกองทัพเรือก็ต้องเตรียมคนให้พร้อม เพราะกองทัพเรือจะไม่ทิ้งประชาชน” ผบ.นสร.กล่าว
นายแพทย์ไชยเวช ธนไพศาล ผู้อํานวยการโรงพยาบาลเชียงรายประชานุเคราะห์ กล่าวว่า โรงพยาบาลเชียงรายประชานุเคราะห์ได้รับมอบหมายให้เป็นโรงพยาบาลหลักในการดูแลรักษาควบคุมป้องกันโรคของนักฟุตบอลและผู้ช่วยโค้ชจากทีมหมูป่าอะคาเดมี แม่สาย รวม 13 ชีวิต และในนามของเจ้าหน้าที่โรงพยาบาลทั้ง 3,000 คน ขอขอบคุณคนไทยทุกคนที่ให้กําลังใจในการปฏิบัติภารกิจครั้งนี้ พร้อมกล่าวยืนยันว่า จะใช้มาตรฐานวิชาชีพในการรักษาควบคุมป้องกันและควบคุมโรคให้เป็นไปตามทฤษฎีทุกประการโดยมีผู้ให้คําปรึกษามาจากกระทรวงสาธารณสุขอย่างเต็มกําลังความสามารถ นอกจากนี้ ในระหว่างการทํางานทางโรงพยาบาลได้มีคนไข้ใน คนไข้นอก และผู้ป่วยทั่วไปเป็นจํานวนมากต่อวันเช่นกัน แต่ไม่มีผลกระทบจากการปฏิบัติภารกิจดังกล่าว ทั้งนี้ โดยกลุ่มที่ 1 เข้ารับการรักษาวันที่ 8 ก.ค. 61 อายุระหว่าง 14-16 ปี จํานวน 4 ราย กลุ่มที่ 2 เข้ารับการรักษาวันที่ 9 ก.ค. 61 อายุระหว่าง 12-14 ปี จํานวน 4 ราย และกลุ่มที่ 3 เข้ารับการรักษาวันที่ 10 ก.ค. 61 อายุระหว่าง 11-15 ปี จํานวน 5 ราย รวมทั้งหน่วยซีลอีก จํานวน 4 ราย ซึ่งขอยืนยันว่า ทั้ง13ชีวิต นักฟุตบอลและผู้ช่วยโค้ชจากทีมหมูป่าอะคาเดมี แม่สาย และหน่วยซีลอีก 4 รายนั้นมีอาการปลอดภัย แต่มีปอดอักเสบเล็กน้อย จํานวน 3 ราย ที่เหลือมีการดูผลเลือดที่มีการตรวจละเอียดอย่างมาก เนื่องจากเป็นกรณีที่ไม่ปกติ โดยในเบื้องต้นต้องอยู่โรงพยาบาลประมาณ 7-10 วัน และจะมีการประเมินเป็นระยะ ๆ ต่อจากนั้นจะมีแผนให้กลับไปพักฟื้นที่บ้านอย่างน้อย 30 วัน โดยทางคณะแพทย์จะมีการติดตามอย่างใกล้ชิด
นอกจากนี้ ยังได้รับอนุญาตจากศูนย์อํานวยการและญาติทุกครอบครัวให้นําข่าวและภาพมานําเสนอให้คลายความกังวลให้แก่ทุกคน โดยจะเห็นได้จากเด็กทั้ง 13 คน ได้รับการดูแลตามมาตรฐานวิชาชีพ โดยมีเจ้าหน้าที่ดูแลอย่างเต็มที่ มีเครื่องไม้เครื่องมือพร้อม ทุกคนสบายดี สามารถเดินได้ รับประทานอาหารและทํากิจวัตรประจําวันได้ตามปกติแล้ว โดยรวมทุกคนนั้นมีสุขภาพดี และล่าสุดได้อนุญาตให้ครอบครัวเข้าเยี่ยมได้แล้ว ในเบื้องต้นยังต้องผ่านระยะห่างตามมาตรฐานการควบคุมและป้องกันโรค พร้อมกันนี้ ทางคณะแพทย์ยังต้องรักษามาตรฐานวิชาชีพเรื่องการควบคุมป้องกันโรคต่อไปอีกสักระยะหนึ่ง เนื่องจากกรณีที่ไปอยู่ในถ้ําหลายวัน เป็นกรณีที่พบไม่บ่อยนัก ในตําราทางวิชาการก็พบกรณีดังกล่าวน้อยด้วยเช่นกัน อีกทั้ง ในส่วนของสุขภาพทางจิตใจนั้น จําเป็นอย่างยิ่งจะต้องมีการเยียวยาทั้งครอบครัวและเด็กทั้ง 13 คนที่ติดอยู่ในถ้ําหลวง ขุนน้ํานางนอนให้กลับมาสู่สภาวะปกติ ในการเข้าสังคม ตลอดจนการตอบสนองต่อสังคมอีกด้วย
ด้านนายจงคล้าย วรพงศธร รองอธิบดีกรมอุทยานแห่งชาติ สัตว์ป่าและพันธุ์พืช ได้กล่าวถึงผลสรุปภาพรวมของการปฏิบัติการของหน่วยงานในการช่วยเหลือทีมนักฟุตบอลและผู้ช่วยโค้ชหมูป่าอคาเดมี่ ทั้ง 13 คน ออกจากถ้ําหลวงขุนน้ํานางนอนให้มีความปลอดภัยว่า การปฏิบัติงานทั้ง 17 วัน ตลอดระยะเวลาได้สูบน้ําออกมาจากถ้ําทั้งหมดกว่า 1 ล้านลูกบาตรเมตร โดยในแต่ละวันต้องสูบน้ํากว่า 2 หมื่นลูกบาตรเมตร ซึ่งกรมอุทยานแห่งชาติ สัตว์ป่าและพันธุ์พืช เป็นหน่วยสนับสนุนภารกิจจากหน่วยงานหลัก คือ ทีมหน่วยซีล ทีมทหาร โดยมีภารกิจหลักในการสํารวจโพรงถ้ําในจุดต่าง ๆ ซึ่งพบประมาณ 100 กว่าโพรง โดยมีทีมเก็บรังนกนางแอ่นจากหมู่เกาะลิบง จังหวัดตรังมาร่วมดําเนินการด้วย ทั้งนี้ มี 2 โพรงที่สามารถเจาะเพื่อปฏิบัติภารกิจได้
นอกจากนี้ มีการสํารวจทางน้ํา ลําห้วย เพื่อเปลี่ยนช่องทางน้ําไหลออกมาจากถ้ํา โดยได้รับความร่วมมือจากอธิบดีกรมชลประทาน และอธิบดีกรมทรัพยากรธรณี และทีมธรณีฟิสิกส์ เข้าสํารวจโพรงในจุดต่าง ๆ ซึ่งต้องมีข้อมูลที่เพียงพอในการเข้าปฏิบัติงานในพื้นที่ดังกล่าว โดยมีกรมชลประทานได้ส่งผู้เชี่ยวชาญเข้าร่วมงานครั้งนี้ด้วย
จากนั้น ได้มีการสูบน้ําออกจากจุดบริเวณบ้านผาหมี ห้วยน้ําดั้ง โดยจุดนั้นน้ําจะเข้าไปประมาณ 18,000 ลูกบาตรเมตรต่อวัน โดยค่อย ๆ ซึมเข้าไปภายในถ้ํา หลังจากสํารวจแล้วได้ขอกําลังจากหลายภาคส่วนกว่า 400 นาย เพื่อช่วยกันลําเลียงท่อสูบน้ําเข้าไปยังจุดที่ต้องสูบน้ําออกมาซึ่งมีการทําฝายไว้ก่อนแล้ว โดยการลําเลียงใช้ท่อทั้งหมด 7 เส้น ความยาวประมาณ 2.8 กิโลเมตร ตลอดจนได้มีการทําบายพาสทางน้ําเพิ่มเติมเพื่อการระบายออกได้รวดเร็วยิ่งขึ้น อีกทั้งได้ร่วมภารกิจลําเลียงถังอ๊อกซิเจนเข้าไปยังจุดต่าง ๆ ภายในถ้ําอีกด้วย
ทั้งนี้ ในส่วนของแผนการฟื้นฟูถ้ําหลวงขุนน้ํานางนอน ได้มีการเตรียมการวางแผนไว้เสร็จแล้ว เพื่อให้จุดหรือโพรงต่าง ๆกลับมาสู่สภาพรักษาทรัพยากรธรรมชาติและสภาพแวดล้อมโดยรวมเช่นเดิม และมีการเตรียมแผนมาตรการรักษาความปลอดภัย โดยจะได้นําแผนดังกล่าวมาปฏิบัติต่อไป รวมถึงมีแผนปรับภูมิทัศน์ และมาตรการต่าง ๆ สําหรับนักท่องเที่ยวทั้งชาวไทยและชาวต่างประเทศที่จะเดินทางมาชมถ้ําในอนาคตอันใกล้ให้มีความปลอดภัยอย่างแท้จริง
พร้อมกันนี้ นายกอบชัย บุญออรณะ รองอธิบดีกรมป้องกันและบรรเทาสาธารณภัย (ปภ.) ได้กล่าวถึงสถานการณ์ในครั้งนี้ว่า ปภ. ได้ประกาศให้ถ้ําหลวงฯ เป็นพื้นที่ภัยพิบัติ เพื่อให้สามารถใช้งบประมาณได้ พร้อมทั้งได้รับอนุมัติจากกระทรวงการคลังให้ดําเนินการได้ในสถานการณ์พิเศษ ด้วยการให้ความช่วยเหลือและสนับสนุนอุปกรณ์การระบายน้ํา เครื่องมือหนักที่หลากหลายชนิด พร้อมทั้งมีนักวิชาการร่วมกันวิเคราะห์หาแนวทางการปฏิบัติภารกิจในครั้งนี้ ให้บรรลุเป้าหมาย ตลอดจนมีแผนหลักการในการดําเนินการต่าง ๆ เพื่อฟื้นฟูสภาพแวดล้อมของถ้ําหลักจากนําทีมนักฟุตบอลและผู้ช่วยโค้ชทีมหมูป่าอะคาเดมี่ แม่สาย รวม 13 คน ออกจากถ้ําไปหมดแล้ว ตลอดจนนํากรณีดังกล่าวมาเป็นบทเรียนระดับประเทศ เกี่ยวกับระบบเตือนภัยและการทําแผนเผชิญเหตุเพื่อเตรียมความพร้อมรองรับหากมีกรณีเช่นนี้เกิดขึ้นอีกได้อย่างเป็นระบบตามหลักสากล
ด้านนายสุขชัย เจรียงประเสริฐเกษตรจังหวัดเชียงราย ในฐานะผู้แทนกระทรวงเกษตรและสหกรณ์ ได้กล่าวถึงการให้ความช่วยเหลือและฟื้นฟูพื้นที่เกษตรที่ได้รับผลกระทบจากการเสียสละพื้นที่สําหรับรองรับการระบายน้ําออกจากถ้ําเพื่อช่วยเหลือทีมนักฟุตบอล “หมูป่าอะคาเดมีแม่สาย” ออกจากถ้ําหลวง ขุนน้ํานางนอน ตําบลโป่งผา อําเภอแม่สาย จังหวัดชียงราย ว่า ภายหลังภารกิจกู้ภัยในถ้ําประสบผลสําเร็จแล้ว ในส่วนการดําเนินการของกระทรวงเกษตรและสหกรณ์ โดยเฉพาะในฐานะตนเองเป็นตัวแทนประสานงานในระดับจังหวัดก็ได้มีการประชุมผู้ที่เกี่ยวข้องทุกฝ่ายโดยมีแผนที่จะเยียวยาเบื้อต้นด้วยการสนับสนุนเมล็ดพันธุ์ผักสวนครัวเพื่อช่วยเสริมรายได้ภายหลังน้ําลด รวมถึงเมล็ดพันธุ์ข้าวที่ตรงกับความต้องการของเกษตรกรที่ได้รับผลกระทบได้แก่เมล็ดพันธุ์ข้าว กข.6 และข้าวหอมมะลิ ตลอดจนสารชีวภัณฑ์สําหรับป้องกันและรักษาโรคพืช เป็นต้น
ทั้งนี้ จากการสํารวจเบื้องต้นพบว่ามีพื้นที่เกษตรได้รับผลกระทบจากการระบายน้ํา จํานวน 1,743 ไร่128 ราย โดยเมื่อวันที่ 3 กรกฎาคม 2561 ได้มีการติดตั้งเครื่องสูบน้ําเพื่อเร่งระบายน้ําออกจากนาลงไปสู่คลองสาธารณะ ภายในระยะ 2 – 3 วัน ก็สามารถนําน้ําออกจากพื้นที่นาของเกษตรกรได้ พร้อมได้ตั้งคณะกรรมการซึ่งประกอบด้วยทุกฝ่ายที่เกี่ยวข้องทั้งเจ้าหน้าที่ผู้แทนเกษตรตําบล กํานัน และผู้ใหญ่บ้าน ลงไปสํารวจพื้นที่ที่ได้รับผลกระทบทั้งหมดเพื่อประเมินความเสียหายในการพิจารณาจ่ายเงินชดเชยช่วยเหลือเยียวยาตามระเบียบกระทรวงการคลัง โดยขณะนี้สํารวจพบว่ามีพื้นที่ที่ได้รับความเสียหายและผลกระทบที่เข้าหลักเกณฑ์ที่จะต้องจ่ายเงินเยียวยาตามระเบียบกระทรวงการคลังทั้งหมด จํานวน 1,266 ไร่ ซึ่งหลังจากนี้จะมีการบันทึกและติดประกาศในชุมชน รวมทั้งจะมีการประชุมคณะกรรมการโดยมีนายอําเภอเป็นประธาน ก่อนนําข้อมูลเสนอคณะกรรมการที่มีผู้แทนของส่วนราชการเป็นกรรมการและมีผู้ว่าราชการจังหวัดเป็นประธาน โดยคาดว่าจะสามารถจ่ายเงินช่วยเหลือเยียวยาผู้รับผลกระทบได้ภายในสิ้นเดือนกรกฎาคม 2561 นี้ โดยใช้ งบฯ ฉุกเฉินของผู้ว่าราชการจังหวัด ซึ่งมี 50 ล้านบาท
สําหรับในวันพรุ่งนี้ นายกฤษฎา บุญราชรัฐมนตรีว่าการกระทรวงเกษตรและสหกรณ์ ได้มอบหมายให้อธิบดีกรมส่งเสริมการเกษตร มาช่วยเหลือเบื้องต้นก่อนโดยการมอบปัจจัยการผลิตที่จําเป็น เช่น เมล็ดพันธุ์ผัก เมล็ดพันธุ์ข้าว และสารชีวภัณฑ์ ให้แก่เกษตรกรที่ได้รับผลกระทบจากการสูบน้ําดังกล่าวสําหรับไว้เพาะปลูกภายหลังน้ําลดจากนั้นจะมีการพิจารณาจ่ายเงินชดเชยช่วยเหลือเยียวยาตามระเบียบกระทรวงการคลังต่อไป
จากนั้น พลตํารวจตรี ชูรัตน์ ปานเหง้า รองผู้บัญชาการตํารวจภูธรภาค 5 ได้กล่าวว่า การปฏิบัติภารกิจในครั้งนี้ ของสํานักงานตํารวจแห่งชาติและกองบัญชาการตํารวจภูธรภาค 5 นั้น ได้ดําเนินการในส่วนของการเตรียมพื้นที่อํานวยความสะดวกในด้านการจราจร เนื่องจากถนนหนทางที่มีความแคบจึงจําเป็นต้องมีการจัดระเบียบจราจรเพื่อความปลอดภัยของทุกภาคส่วนที่เกี่ยวข้อง พร้อมทั้งมีการสนับสนุนการขนส่งวัสดุอุปกรณ์ต่าง ๆ ในการปฏิบัติภารกิจภายในถ้ําของตํารวจตระเวนชายแดน ตลอดจนป้องกันและดูแลทรัพย์สินของทุกภาคส่วนที่เกี่ยวข้องให้มีความปลอดภัย อีกทั้ง ดูแลด้านการจัดระเบียบสื่อมวลชนทั้งชาวไทยและชาวต่างชาติ เพื่อดูแลและอํานวยความสะดวกในการปฏิบัติหน้าที่เพื่อนําเสนอข่าวสารครั้งนี้สู่ประชาชนเป็นไปด้วยความเรียบร้อยเป็นอย่างดี
..........................................................
กลุ่มประชาสัมพันธ์และเผยแพร่ สํานักโฆษก